**NEMA KAZNE ZA SNALAŽLJIVE**

 Prije nekoliko godina išli smo na odbojkaški turnir u Belišće. Mi, lokalne odbojkaške zvjezdice, tajnik kluba i naš samozatajni trener. Bile smo jako uspješne te godine, harale smo po dvoranama od Požege do Belog, od Osijeka do Slatine pa i šire i, naravno, i na tom turniru osvojimo prvo mjesto. Tajnik i trener nas još pride za nagradu odvedu u pizzeriju na pizzu i piće. Tamo smo zabavljale cijeli lokal svojim bučnim dosjetkama i zaružile bi mi tako do jutra da nas tajnik i trener ne požuruju – već je jako kasno, sutra moraju rano na posao. Ma, i mi moramo u školu, al… nema veze, jedanput se živi, dremat ćemo na satu.

 Krećemo kući. Tajnik i trener nas voze. Svaki potrpo po pet cura u auto. Nema se druge, mora se štedit, put niko ne plaća, sve je na dobrovoljnoj bazi. Tajnik sa svojom ekipom ode prvi. Mi za njim. Trener vozi Ivu, Katu, Petru, Maru i mene. Kata je malo jača, sjedi do trenera, a nas četiri guravice zgurale se ko sardine otraga. Dogovor - ako nas slučajno zaustavi policija, sakrivamo Petru iza sebe. Ona je najsitnija, mrak je, neće ju ni primijetit. Al nema tu slučaja. U svim se selima do Miholjca vozi 70, samo u Črnkovcima 50. Mi se zabrbljale – vesele, pune dojmova, a trener, i inače šutljiv čovjek, umoran, žuri se kući, nešto se zamislio i… u Črnkovcima… stop!… Zaustavi nas policija. I počne dijalog. Policajac, znate već, najprije ono s vozačkom i prometnom, a onda će mudro: „Znate li, gospodine, zašto sam Vas zaustavio?“, a trener, još mudrije: „Ne znam, Vi ćete mi reći.“ Ma, vraga ne zna, mulja, svi znamo zašto, a policajac će strogo: „Vozili ste 71, a dopušteno je 50“, a onda nastavi još strože: „Znate što sad slijedi?“ „Znam!“, odgovori trener ljut na samog sebe što će morat platiti kaznu i doda: „Da ste imali dobre namjere, ne bi se sakrivali iza tih čempresa!“ Policajac zamrači na tu drskost. Mi se iznenadimo, nismo to očekivale od njega. On koji je inače uvijek fin, kulturan, bečka škola, ni na treninzima nikad nije grub i ne viče na nas. A ko će ga znat, valjda je već preumoran, pa puko. Vidimo, mi cure, neće biti dobro. Kaznit će ga, a kazna je velika. Trenira nas badave, a još mora i platit. Žao nam čovjeka. Iva i Mara nešto međusobno šuškaju, slutim, nešto spremaju, pa ako prođe – prođe. Iznenada gurnu policajcu pod nos naš pehar i graknu ushićene u jedan glas: „Vidite šta smo danas osvojile! Bile smo na odbojkaškom turniru i bile smo najbolje. On nam je trener!“ te pokažu na našeg vozača. Policajac se najprije zbuni, a onda se nasmije, skužio ih je: „Kad je tako, ovaj put ćemo treneru oprostit jer je jako dobro uvježbo ekipu, a moram se pohvalit, i ja sam nekad igro odbojku.“

 I tako se sretni i zadovoljni rastanemo od policajca i nastavimo put kući. Nema se dalje šta puno pričat. Do kuće bilo isto ko i do Črnkovaca – brbljale smo, smijale se, a trener u svojim mislima, al… svi zadovoljni.

 Silva Vidaković-Romanić, prof.

Objavljeno u Donjem Miholjcu 15. 12. 2017.